Chaos toe wag op Middelburg borgtog kryDie Steve Tshwete -plaaslike munisipaliteit se kantoor in Middelburg. (Foto: CoGTA/Facebook) Chaos het Vrydag op Middelburg in Mpumalanga uitgebreek nadat ŉ veiligheidswag, wat daarvan beskuldig word dat hy vier betogers op die dorp geskiet het, op borgtog vrygelaat is. Die noodlottige skietery by die munisipale kantoor het die lewe van een betoger geëis, terwyl drie ander ernstig beseer is. Betogende werkers van die Steve Tshwete- plaaslike munisipaliteit het die middag die strate ingevaar, vullisdromme uitgegooi en voertuie met klippe bestook. Betogers het na bewering ook ŉ bestuurder met die dood gedreig nadat dié glo een van die betogers met sy bakkie gestamp het. Die polisie het die oproer in bedwang gebring en geen beserings is aangemeld nie. Hennie Niemann, ŉ plaaslike DA-raadslid, sê die onrus spruit uit woede ná die hofverskyning van ŉ private veiligheidswag dieselfde dag. Die wag het in die Middelburg-landdroshof verskyn en is op borgtog van R10 000 vrygelaat. Private veiligheidsmagte wat die munisipaliteit aangestel het om sy kantoor op die dorp teen stakende werkers te beveilig, het verlede maand vier betogers geskiet nadat hulle en talle ander onregmatige toegang tot die munisipale kantoor probeer verkry het. Een van die veiligheidswagte is kort daarna in hegtenis geneem nadat die EFF gedreig het om ŉ moordsaak teen die munisipaliteit en die betrokkenes aanhangig te maak. Onwettige betogings deur munisipale werkers vlam kort-kort op sedert dit in September verlede jaar begin het. Die afgelope paar weke is Middelburg egter lamgelê deur voortslepende onluste en Nkosazana Dlamini-Zuma, minister van samewerkende regering en tradisionele sake, het eindelik ingetree om samesprekings te bewerkstellig. Die nuwe munisipale bestuurder, Mandla Ndlovu, het sedertdien die samesprekings voortgesit en is steeds in gesprekke met die werkers se vakbonde. Die betogers eis al maande lank onder meer ŉ hoër gradering van die munisipaliteit wat salarisverhogings tot gevolg sal hê, en dat ŉ aantal tugverhore van hul geskorste kollegas teruggetrek word. “In hierdie stadium het die munisipale bestuur en die vakbonde al oor sekere aangeleenthede ooreengekom, maar dit kan nog nie bespreek word nie,” sê Niemann. “Die situasie is steeds baie gespanne, maar ons hoop dat die samesprekings ŉ vinnige einde aan die onrus sal beteken.” ŉ Plaaslike prokureur het verlede week ŉ aansoek om ŉ dringende interdik by die hooggeregshof in Middelburg ingedien in ŉ poging om die sporadiese munisipale stakings in die dorp te beëindig en dienslewering te herstel. “Die stadsraad het ook ŉ finale interdik teen die stakende werkers gekry wat soortgelyke optrede van die werkers vereis,” het Niemann met verwysing na die inwoners se aansoek gesê. Hoewel die dorp die afgelope naweek redelik kalm was, bly die situasie egter plofbaar tot ŉ ooreenkoms tussen die munisipaliteit en die vakbonde bereik kan word.